Missionen lykkedes. Eleverne fik bedre karakterer i matematik. Men måden, det skete på, er tåbelig, lyder det fra Danmarks Lærerforbund.

Torsdag fik 61 folkeskoler en million-bonus, fordi man har hævet de svageste elevers matematik-karakterer.

Sidste år afsatte regeringen 500 millioner kroner til at løfte fagligt svage elever. 104 skoler takkede ja til at være med i projektet, hvor skolen afhængig af størrelse kan opnå en bonus. Det kræver, at skolerne hvert år reducerer andelen af elever, der får under karakteren 4 i dansk og matematik.

Nu viser det sig, at mindst fire skoler har allieret sig med et privat konsulentfirma for at nå målet og få del i bonussen. Ifølge DR Nyheders oplysninger lykkedes det i to tilfælde at hæve karaktererne og få del i bonussen.

En af dem var Arenaskolen i Greve, der indgik et samarbejde med firmaet Edulab, der står bag den digitale undervisningsportal ‘Matematikfessor’.

Læs også : Skoler gik glip af millionbonus: En elev for meget fik en dårlig karakter

- Vi tilbyder at gøre det gratis. Forstået på den måde, at hvis skolen ikke opnår sin bonus, så får vi ingen penge. Hvis skolen får sin bonus, så får vi en mindre merbetaling for det. Logikken er, at vi ikke har fået en eneste krone endnu, så indtil videre har vi været i banken og låne pengene, og det har vi det fint med, siger Kasper Holst Hansen, stifter og direktør for Edulab.

Studenter kostede 500.000 kroner

Arenaskolen modtager inden længe en matematik-bonus på 1,3 millioner kroner af Undervisningsministeriet. Af dem skal 500.000 kroner sendes videre til Edulab, der i løbet af skoleåret har haft undervisningsassistenter ude på skolen i 20 timer hver uge.

Læs også : 61 skoler får millionbonus for at hæve karakterer

- Internt uddanner vi purunge mennesker, der kommer lige fra gymnasiet. De elsker matematik og er knalddygtige til det. I samarbejde med skolens lærere går de ud og underviser 1-2 timer om ugen i en klasse i typisk 20-40 uger. På den måde får eleverne en anderledes undervisningssituation med inspiration fra nogen, der er 5-8 år ældre end dem selv og tættere på dem, siger Kasper Holst Hansen.

Kunne ansætte lærer for pengene

Hos Danmarks Lærerforening ryster man på hovedet over, at Undervisningsministeriet med bonusordningen har tvunget skolerne til at bruge kræfter på den måde.

Kritikken går på, at man reelt kunne ansætte mindst en fuldtidslærer for den halve million, som Arenaskolen brugte på undervisningsassistenter et par timer om ugen.

Læs også : Elever om Løkkes nye ny skoleplan: Ærgerligt med mindre bevægelse

- Jeg vil nødig skælde ud på nogen, hverken firmaet eller skolen, for selve systemet er tåbeligt. Nu har man nedlagt tusindvis af lærerstillinger ude i kommunerne. Så står man pludselig og skal indhente en hurtig milliongevinst og laver et turbo-forløb, så man kan løfte nogle eksamenskarakterer. Det er en helt forkert prioritering, siger Anders Bondo Christensen, formand for Danmarks Lærerforening.

Undervisningsminister Merete Riisager (LA) ser ikke noget forkert i, at skoler har allieret sig med private for at opnå bonus.

- Der er elever, der har rykket sig fagligt. Det er helt afgørende for, hvordan man klarer sig på uddannelser og senere i livet. De skoler, der er med i ordningen, får tilbudt hjælp fra ministeriet, men har selvfølgelig deres frihed til selv at søge inspiration andre steder.

Var det ikke bedre, om du brugte pengene til at ansætte nogle flere lærere i stedet for en bonus, der bliver brugt til studentermedhjælpere?

- Det, der er vigtigt for mig, er, at eleverne rykker sig. At man får nogle færdigheder, og det er tilfældet her. Så er der en frihed til at løse den opgave lokalt, siger undervisningsminister Merete Riisager.

På Christiansborg er SF ikke enig og kalder nu ministeren i samråd om sagen.